b'\n_START_ARTICLE_\nBirket (Lolland Kommune)\n_START_SECTION_\nFaciliteter\n_START_PARAGRAPH_\nSigne Stub Sogneg\xc3\xa5rd ligger hvor forsamlingshuset tidligere l\xc3\xa5. Den er opkaldt efter Signe Stub, der d\xc3\xb8de i 1932 og havde opsparet en stor formue, som hun testamenterede til Birket Sogn. For fondens afkast byggede man Birket Centralskole i 1954 og alderdomshjemmet, nu Birketlunden._NEWLINE_Birkets f\xc3\xb8rste skole blev oprettet i 1742. Den l\xc3\xa5 lidt \xc3\xb8st for den nuv\xc3\xa6rende gule skole, der er fra 1901. Her drev Ravnsborg Kommune fra 1993 Birket B\xc3\xb8rnehus, der var normeret til 20 b\xc3\xb8rn. Birket Centralskole lukkede i 2004 som selvst\xc3\xa6ndig skole, men havde til 2008 specialklasser under Ravnsborgskolen. I 2011 omdannede projektet Mulighedernes Land og Realdania skolen til kulturhus med IT-undervisning for sognets beboere, et fotohold, et musikhold, Birket Lokalhistorisk Arkiv og samlingssted for sognets beboere._NEWLINE_Birket Gymnastikforening blev stiftet i 1903. Den havde i mange \xc3\xa5r gymnastik, dans, h\xc3\xa5ndbold og fodbold p\xc3\xa5 programmet. H\xc3\xa5ndbold blev udskilt og lagt sammen med andre klubber til Ravnsborg H\xc3\xa5ndboldklub, og fodbolden blev til Birket Boldklub. S\xc3\xa5 i dag dyrker foreningen gymnastik, badminton, linedance og revy. Birket Bordtennisklub blev stiftet i 1971.\n_START_SECTION_\nHistorie\n_START_PARAGRAPH_\n1 km syd\xc3\xb8st for Birket ligger Birket Bavneh\xc3\xb8j, Lollands h\xc3\xb8jeste punkt 30 m o.h. Det er en af Danmarks st\xc3\xb8rste bronzealderh\xc3\xb8je: 7 m h\xc3\xb8j og 37 m i diameter. Den blev fredet i 1876. Kong Svends H\xc3\xb8j 5 km vest for Birket er Danmarks n\xc3\xa6stl\xc3\xa6ngste j\xc3\xa6ttestue med et kammer p\xc3\xa5 12\xc2\xbd m. I alt er der 65 fredede gravh\xc3\xb8je i Birket Sogn.\n_START_SECTION_\nRavnsborg\n_START_PARAGRAPH_\nP\xc3\xa5 Ravnsby Bakke 3 km \xc3\xb8st for Birket ligger voldstedet Ravnsborg, der gav navn til Ravnsborg Kommune, som Birket h\xc3\xb8rte til 1970-2006. Borgen var over 100 m lang, 50 m bred og l\xc3\xa5 18 m over havet. Den blev opf\xc3\xb8rt i 1335 af den tyske greve Johann den Milde, da han havde Lolland i pant. Senere blev Ravnsborg s\xc3\xa6de for en r\xc3\xa6kke kongelige lensm\xc3\xa6nd indtil Kong Hans rev den ned i 1510 for at flytte de kongelige aktiviteter til Slot\xc3\xb8 i Nakskov Fjord.\n_START_SECTION_\nJernbanen\n_START_PARAGRAPH_\nI 1899 beskrives Birket og Lindet s\xc3\xa5ledes: "Birket med Kirke (noget S. for Byen), Kapellanbolig, Skole, Forsamlingshus (opf. 1890), Andelsmejeri, K\xc3\xb8bmandsforretn. og M\xc3\xb8lle;...;Store-Lindet med Skole og F\xc3\xa6llesmejeri (Ernstminde); Lille-Lindet;" M\xc3\xa5lebordsbladet fra jernbanens tid viser faktisk mejeri i begge landsbyer; i Birket fandtes desuden jordemoderboligen "Sofiero"._NEWLINE_I Lille Lindet 2 km syd for Birket blev der placeret en station p\xc3\xa5 Maribo-Torrig Jernbane (1924-41). Stationen havde privat pakhus, tilh\xc3\xb8rende C.A. Qvade og Co. i Maribo. 1 km syd for stationen fandtes der i en periode et trinbr\xc3\xa6t ved Lindet Skole. Stationsbygningen er bevaret p\xc3\xa5 Nyg\xc3\xa5rdsvej 11._NEWLINE_I 1930 fik Birket et trinbr\xc3\xa6t p\xc3\xa5 banen. Det havde ventebygning af tr\xc3\xa6 med tegltag. \xc2\xbd km mod nord var der et sidespor til banens grusgrav.'